Bloemfontein: Vermeende rower op hoewe gedood | Netwerk24
Deur Alet van der Walt 15 Desember 2019 17:31
'n Bejaarde egpaar, onderskeidelik 70 en 80 jaar oud, is volgens kol. Thandi Mbambo, polisiewoordvoerder, omstreeks 22:00 die aand in hul huis op die Shannon-hoewes aangeval.
Mbambo sê twee aanvallers het die egpaar se veiligheidsdeur en deur oopgebreek om in die huis te kom.
Die huisalarm het afgegaan, maar die twee het die egpaar vasgebind en met 'n panga en hamer aangerand.
Twee veiligheidswagte van Senforce Security het intussen op die alarm reageer en hulle na die hoewe gehaas.
Die huisrowers het die veiligheidswagte aangeval en die wagte het in noodweer een van die mans doodgeskiet.
Die ander een is op die toneel in hegtenis geneem.
Mbambo sê die twee slagoffers is in 'n plaaslike hospitaal opgeneem.
Een van hul selfone is in die oorledene se besit gevind.
Die polisie het 'n geregtelike doodsondersoek begin en ondersoek ook klagte van huisroof en aanranding met die doel om ernstig te beseer.